**התיכון לאומנויות ירושלים**

**הזמנה להציע הצעות - להפעלת קיוסק**

**כללי**

1. התיכון לאומנויות ירושלים (להלן: "המזמין") מתכבד בזאת להזמינכם, במקביל להזמנתם של גורמים נוספים, להציע הצעתכם להפעלת קיוסק בתיכון לאומנויות בירושלים במצבו AS IS (להלן: "**הפעלת הקיוסק**").
2. מודגש ומובהר בזאת, כי מדובר בהליך של קבלת הצעות מחיר אשר חוק חובת המכרזים אינו חל עליו. לפיכך, בכל מקום בהזמנה או בכל מסמך אחר הנלווה אליה בה/בו רשום "מכרז" או "ועדת המכרזים" (ככל ורשום) הכוונה להליך לקבלת הצעות מחיר בלבד.
3. ההתקשרות עם המציע הזוכה תעשה באמצעות ההסכם בנוסח המצ"ב כנספח ב', הכל בהתאם ובכפוף לתנאים המפורטים להלן.
4. באחריות המציע להדפיס את קבצי המכרז על חשבונו ולהגישם חתומים בכל דף (חתימה+חותמת) ולצרפם להצעה (נספח א').

**מועד ומקום הגשת ההצעות**

1. את ההצעה יש להגיש במעטפה סגורה, כשעל גביה מצוין "הפעלת קיוסק בתיכון לאומנויות בירושלים" – למשרד המזכירות בתיכון לאומנויות בירושלים, רחוב יצחק אלחנן 4 ירושלים, עד לתאריך: 14.8.22 יום ראשון בשעה 12:00 (להלן: "**המועד**").
2. המזמין שומר לעצמו את הזכות ,על פי שיקול דעתו הבלעדי, לדחות את מועד ההגשה למועד אחר. במקרה כאמור, המזמין יודיע על כוונתו זו בכתב לכל המציעים.
3. את ההצעה יש להגיש במסירה אישית. אין לשלוח הצעות בדואר.
4. לתשומת לב המציעים, הצעה שתגיע לאחר המועד הנקוב לעיל, לא תובא לדיון ותיפסל על הסף.

**סיור**

1. סיור יערך בקיוסק שבתיכון לאומנויות ביום 28.7.22 בשעה 10:00.
2. יש לעדכן על הגעה לסיור במייל: rotem.waitzman@jer-art-school.org.il

**הנוכחות בסיור היא חובה.**

**מסמכי ההזמנה**

1. כל המסמכים המפורטים להלן ,בין אם הם מצורפים ובין אם לאו, מהווים חלק בלתי נפרד ממסמכי ההזמנה:
	1. מסמך זה - הזמנה להציע הצעות להפעלת קיוסק.
	2. נספח א' - הצעת המציע.
	3. נספח ב' - נוסח ההסכם להפעלת הקיוסק.
	4. נספח ג' - אישור על קיום ביטוחים.
	5. נספח ד' - נוסח ערבות בנקאית.
	6. נספח ה'1 - חוק למניעת העסקה של עברייני מין במוסדות מסוימים, התשס"א- 2001.
	7. נספח ה'2 - תקנות למניעת העסקה של עברייני מין במוסד המכוון למתן שירות לקטינים (אישור המשטרה), התשס"ג – 2003.
	8. נספח ו' - חוזר מנכ"ל משרד החינוך תשע"ו/8(א) מיום 04.04.2016 (בדבר מכירת מזון ושתייה במכונות אוטומטיות, במזנונים, בקפיטריות ובקיוסקים).

כל המסמכים המפורטים לעיל ייקראו להלן יחדיו: "מסמכי ההזמנה" ו/או "מסמכי ההצעה" ו/או "מסמכי החוזה", הכל לפי הקשר הדברים והעניין.

1. מודגש בזאת, כי המזמין שומר לעצמו את הזכות להוסיף מסמכים נוספים למסמכים המפורטים לעיל ו/או לשנות את תוכנם – כולם או חלקם- הכל, בהתאם לשיקול דעתו הבלעדי.

**הבהרות למסמכי ההצעה**

1. שאלות או בקשות להסברים או להבהרות לכתוב באיזה ממסמכי ההזמנה, ניתן להפנות בכתב בלבד, עד ליום 10/8/22, באמצעות הדוא"ל לכתובת rotem.waitzman@jer-art-school.org.il. באחריותו הבלעדית של המציע לוודא שפנייתו התקבלה.
2. לא תתקבל כל טענה כי נשלחה בקשה להבהרה שלא נתקבלה אליה התייחסות, היה והמציע לא יוכל להוכיח את פנייתו בעניין כאמור לעיל.
3. תשובות המזמין ו/או שינויים למסמכי ההזמנה ו/או להסכם שייעשו בעקבות תשובות אלו או בהתאם לשיקול דעתו הבלעדי של המזמין קודם למועד האחרון להגשת ההצעות - יינתנו למציעים בכתב. רק תשובות בכתב יחייבו את המזמין והן תהוונה חלק בלתי נפרד ממסמכי ההזמנה. המזמין לא יהיה אחראי בשום דרך לתשובות שיינתנו בעל פה על ידי מאן דהו. על המציע לצרף את התשובות או השינויים או התיקונים למסמכי הצעתו כשהם חתומים על ידו. חתימת המציע, כאמור, תיחשב כאישור מצדו כי תשובות מנהל/השינויים/התיקונים התקבלו, הובנו ונלקחו על ידו בחשבון במסגרת הכנת הצעתו.
4. במקרה שהמציע סבור כי קיימת סתירה בין מסמך ממסמכי ההזמנה לכל מסמך אחר ממסמכי ההזמנה (לרבות נספחיהם) ו/או תשובות המזמין, על המציע לפנות בכתב בבקשה לקבלת הוראות בנושא. החלטת המזמין בעניין תהיה סופית ותחייב את המציעים. לא פנה המציע בעניין תגבר ההוראה המחמירה מבין ההוראות.

**תנאי סף להשתתפות**

1. על מנת שהמציע יהיה רשאי להשתתף בהזמנה זו, עליו לעמוד ,במועד הגשת ההצעה, בכל התנאים המצטברים המפורטים להלן. התנאים הנ"ל יעמדו בתוקף עד לתום תקופת ההתקשרות בין הצדדים כמפורט בחוזה (להלן: "**תנאי סף**"):
	1. המציע יהיה אזרח ישראל או תאגיד הרשום כדין בישראל.
	2. המציע יהיה בעל ניסיון של 5 שנים לפחות (מתוכן לפחות 3 שנים בין השנים 2017-2022) בהפעלת קיוסק או בית ממכר למזון עפ"י רשיון עסק שהוצא על ידו, ויצרף המלצות בכתב המעידות על ניסיונו זה.
	3. המציע יצרף אישור ממשטרת ישראל בדבר אי הרשעה פלילית ואישור משטרה עפ"י חוק למניעת העסקה של עברייני מין במוסדות מסוימים.
	4. המציע יגיש את הצעתו על גבי מסמכי הזמנה זו, ויחתום על כל המסמכים והנספחים. ההצעה תהיה בתוקף למשך תשעים (90) ימים לפחות מהמועד האחרון להגשת הצעות כנקוב במסמך זה. המזמין יהיה רשאי, על פי שיקול דעתו הבלעדי, להאריך תקופה זו באופן חד צדדי לתקופה נוספת כפי שתיקבע על ידו ותימסר בכתב לכלל המציעים. המציע לא יהיה רשאי לשנות את מחירי הצעתו בשל הארכת תקופת קבלת ההצעות, כאמור, כך, שהמחירים בהצעתו יחייבו אותו גם אם תקופת ההצעה הוארכה באופן חד צדדי על ידי המזמין.
2. למען הסר כל ספק, מובהר ומודגש בזאת כי הצעת המציע תוגש על ידי ישות משפטית אחת בלבד. כל המסמכים והאישורים הנדרשים, יהיו על שם המציע בלבד.

**תכולת ההצעה (המסמכים שעל המציע לצרף להצעתו)**

1. הצעת המציע תוגש במעטפה סגורה אשר תכלול את המסמכים הבאים:
	1. כל מסמכי ההצעה וכל מסמך נוסף שיידרש, אם יידרש, כשהם חתומים כדין על ידי המציע, כדלקמן:
		1. אם המציע הוא יחיד (ע.מ.) - תוגש ההצעה כשהיא חתומה על ידי המציע תוך ציון שמו וכתובתו.
		2. אם המציע הוא חברה רשומה או אגודה שיתופית (להלן:"**התאגיד**") - תוגש ההצעה כשהיא חתומה על ידי מורשה החתימה של התאגיד תוך ציון שמו/ם וכתובתו/ם בצירוף חותמת התאגיד, בצירוף אישור רו"ח או עו"ד לגבי זכויות החתימה בתאגיד וסמכות החותם לחייב בחתימתו את התאגיד, ותמצית תדפיס עדכני מאת רשם החברות המפרט את בעלי המניות או השותפים בתאגיד.
		3. אם המציע הוא שותפות - יחתום אחד או יותר מהשותפים המוסמכים לחתום בשם השותפות, תוך ציון שמו/ם וכתובתו/ם בצירוף חותמת השותפות, בצירוף אישור רו"ח או עו"ד לגבי פרטי השותפים, חלקם היחסי של כל אחד מהם בשותפות, זכויות החתימה בשותפות וסמכות החותם לחייב את השותפות בחתימתו/ם.
	2. תעודת רישום/התאגדות בישראל.
	3. אישור רואה חשבון המאשר כי המציע מנהל ספרי חשבונות כחוק.
	4. אישור בר תוקף של שלטונות מס ערך מוסף בדבר דיווח כדין למע"מ, אישור על ניהול ספרים כחוק, אישור על ניכוי מס במקור ואישור על היות המציע עוסק מורשה.
	5. אישור ממשטרת ישראל בדבר אי הרשעה פלילית ואישור משטרה עפ"י חוק למניעת העסקה של עברייני מין במוסדות מסוימים.
	6. קורות חיים ומסמכים המעידים על ניסיונו של המציע.

**הליך בחירת הזוכה**

1. בדיקת ההצעות תתבצע בהתאם להליך שלהלן:
	1. המזמין יבדוק שהמציע המציא את כל המסמכים המבוקשים ממנו, כשהם חתומים כדין, את כל האישורים התקפים והמדויקים. המזמין שומר לעצמו את הזכות לפסול על הסף הצעה שלא תעמוד בתנאי או יותר מתנאי הסף, לחילופין, להורות ,על פי שיקול דעתו הבלעדי, למציע להמציא את החסר תוך המועד שייקבע לכך על ידי המזמין.

לתשומת לב המציעים: כל שינוי, תוספת, מחיקה, הערה או הסתייגות שהמציע ירשום באחד ממסמכי ההצעה, בין בגוף המסמכים ובין במכתב לוואי ו/או בכל אופן אחר, המזמין יתעלם מהם והם לא יהיו ברי תוקף והם אף עלולים לגרום לפסילת ההצעה, הכל בהתאם לשיקול דעתו הבלעדי של המזמין בעניין.

* 1. המזמין יבדוק את ההצעות.
	2. לאחר בדיקת ההצעות ינהל המזמין עם כל המציעים או חלקם, הכל בהתאם לשיקול דעתו הבלעדי בעניין, משא ומתן.
	3. המזמין שומר לעצמו את הזכות, על פי שיקול דעתו הבלעדי, במידה וההצעה הזוכה תיפסל מסיבה כלשהי או שלא ייחתם חוזה התקשרות עם המציע הזוכה, לחזור לבעל ההצעה במקום השני או לכלל המציעים או למציעים אחרים שלא השתתפו בהליך לשם ניהול מו"מ מבלי שהמציע שזכה ,כאמור, יהיה זכאי לכל פיצוי או סעד בגין כך.

**הודעה על תוצאות הפנייה לקבלת הצעות מחיר**

1. לזוכה תימסר הודעה בכתב.
2. הזוכה מתחייב להמציא למזמין את ההסכם על כל נספחיו כשהם חתומים כדין, ככתבם וכלשונם ללא כל שינוי או תוספת וכן, אישור קיום ביטוח וערבות בנקאית בנוסח ובשיעור הנדרש בהסכם זה וכל מסמך אחר שיידרש על ידי המזמין (אם יידרש) תוך חמישה (5) ימי עסקים מיום קבלת הודעת הזכייה בכתב. לא עשה כן הזוכה, המזמין יהיה רשאי לראות באי המצאת המבוקש במועד חזרה של המציע הזוכה מהצעתו וכפועל יוצא מכך, לבטל את הודעת הזכייה, ולהתקשר עם אחר בחוזה להפעלת הקיוסק מבלי שלמציע הזוכה תהיה כל טענה ו/או תביעה כלפי המזמין בגין האמור ו/או כל הנובע ו/או המשתמע מכך.
3. מציע שהצעתו לא תזכה, יקבל על כך הודעה בכתב.
4. מבלי לגרוע מהאמור, המזמין יהא רשאי לבטל את הודעת הזכייה במקרים הבאים:
	1. כשיש בידי המזמין, להנחת דעתו, הוכחות כי המציע ו/או מי מטעמו נתן או הציע שוחד, מענק, או טובת הנאה כלשהי בקשר עם הזכייה בבקשה לקבלת הצעות.
	2. התברר למזמין כי הצהרה כלשהי של המציע שניתנה במסגרת פניה זו איננה נכונה או שהמציע לא גילה למזמין עובדה מהותית, אשר לדעת המזמין, היה בה כדי להשפיע על בחירתו.

**הערות כלליות**

1. המזמין אינו מחויב לקבל את ההצעה הגבוהה ביותר, או כל הצעה שהיא. ההכרעה בעניין נתונה לשיקול דעתו הבלעדי והמוחלט של המזמין, מבלי שתהא למציע כל זכות או רשות לערער על שיקולי המזמין או לטעון כנגדם. רואים את המציע כמסכים מראש לכל החלטה של המזמין בדבר קבלת הצעה כלשהי או דחייתה. מודגש בזאת, כי על הזמנה זו לא חלים דיני המכרזים.
2. המזמין רשאי להחליט , על פי שיקול דעתו הבלעדי ומבלי שיהיה חייב לנמק את החלטתו, לבטל את פנייתו זו לאחר פרסומה או לבטל את פנייתו ולפנות בפניה חוזרת תחתיה או לבטל את הפעלת הקיוסק ו/או לדחות את מועד הפעלת הקיוסק וכיוצ"ב ולמציעים לא תהיה כל תביעה ו/או טענה לקבלת פיצוי כספי או אחר בשל החלטת המזמין כאמור.
3. המזמין רשאי לנהל מו"מ עם המציעים, כולם או חלקם, בהתאם לשיקול דעתו הבלעדי בעניין וכן, רשאי להזמין מי מהמציעים בכדי לברר פרטים בהצעתם ופרטים אחרים לצורך בחירת הזוכה ו/או לדרוש ממי מהם פרטים ו/או מסמכים נוספים ו/או הבהרות נוספות גם לאחר פתיחת ההצעות, הכל על מנת לבחון את המציע ואת הצעתו. למציע לא תהא כל זכות או רשות לערער על שיקולי המזמין או לטעון כנגד האמור לעיל ו/או כנגד דרך ניהול המו"מ שיתנהל עם המציעים, כולם או חלקם, כמפורט לעיל.
4. למזמין שמורה הזכות לבקש (גם לאחר המועד האחרון להגשת הצעות) הצעות נוספות ממציעים נוספים ולנהל עמם מו"מ, הכל כפי שימצא לנכון.
5. כל מציע שהצעתו נדחתה בכל שלב שהוא, אם לאחר קיום מו"מ ואם לאחר קיום מו"מ, לא יהיה זכאי לשיפוי או לפיצוי או להחזר כספי כלשהו בגין כך ו/או בגין כל ההוצאות שנגרמו לו עקב השתתפותו בהליך ו/או כל הנובע מעצם השתתפותו זו.
6. המזמין לא ישתתף בשום דרך בהוצאות הכרוכות בהכנת ההצעה ובהשתתפות בה, ואלו תחולנה במלואן על המציע.
7. המזמין רשאי לפסול כל הצעה חסרה ו/או מוטעית ו/או המבוססת על הנחות שגויות.
8. כל הצעה שתוגש לא תחייב את המזמין. רק נוסח ההסכם הסופי שייחתם בין המזמין לבין המציע הזוכה (אם בכלל) יחייב את המזמין.
9. המזמין לא יהיה חייב במתן הנמקה או הסבר כלשהו להחלטותיו ואלה לא יהיו כפופות לביקורת ו/או ערעור בפני כל גוף שיפוטי ולא יהוו בסיס או עילה לסעד כלשהו.
10. בכל מקום בו נכתב במסמך זה בלשון יחיד הכוונה לזכר ו/או נקבה ו/או לרבים, הכל בהתאם לצורת התאגדות המציע.
11. המציע מאשר בזאת, כי קרא והבין את מסמכי ההזמנה וכי הוא מסכים לכל תנאיהם ולכל האמור בהם.

בכבוד רב,

**התיכון לאומנויות ירושלים**

**אישור המציע**

אני מצהיר ומאשר כי קראתי את כל האמור לעיל, הבנתי אותו, וככל שהדברים נוגעים להתחייבויותיי באם אזכה בהפעלת הקיוסק בהתאם למפורט בפנייה לקבלת הצעות זו, אני מתחייב כי אבצע זאת בהתאם לאמור במסמך זה.

הערכות, השגות או שאלות שהיו לי (אם היו כאלה) הועלו על ידי בפני נציגי המזמין לפני הגשת ההצעה, וקבלתי בקשר אליהם תשובה מספקת להנחת דעתי.

|  |  |  |
| --- | --- | --- |
| **תאריך** |  | **חתימה וחותמת המציע** |

**נספח א' - הצעת המציע**

**לכבוד**

**התיכון לאומנויות ירושלים**

אני הח"מ, לאחר שקראתי בעיון את מסמך ההזמנה להציע הצעות להפעלת קיוסק על נספחיו, מצהיר ומתחייב בזאת כדלקמן:

1. אני מצהיר בזאת כי לקחתי בחשבון במסגרת הצעתי את כל הגורמים העלולים להשפיע על הפעלת הקיוסק, ביקרתי לפני הגשת ההצעה בתיכון, בדקתי ולמדתי היטב את התנאים השוררים בו, דרכי הגישה אליו, והנני בעל יכולת לבצע אספקה שוטפת, יעילה ומהירה של מזון ושתייה לתלמידי ביה"ס, צוות העובדים ובאי ביה"ס לפי תנאי מסמך זה, ואני מוותר בזאת מראש על כל דרישה ו/או תביעה ו/או טענה כלפי המזמין שעניינה אי הבנה ו/או אי ידיעה ו/או אי לקיחה בחשבון של מי מתנאי ההצעה על נספחיה או כל גורם אחר.
2. הנני מתחייב להפעיל את הקיוסק החל מהיום הראשון לחודש ספטמבר ועד ליום האחרון של חודש יוני. שעות הפעילות יהיו השעות שיתואמו ויאושרו בכתב ע"י מנהל התיכון, ובכל מקרה יופעל הקיוסק בכל שעות פעילות התיכון, ובמקרים מיוחדים בשעות נוספות על פי בקשה מראש של מנהל התיכון בהתראה של 24 שעות מראש.
3. כי ידוע למציע הזוכה כי מדובר במוסד חינוכי אשר פעיל על פי הנחיות משרד החינוך ו/או הרשות המקומית לפתיחת שנת הלימודים הרגילה והוא מוותר מראש על כל טענה, דרישה, תביעה ופיצוי כספי בגין שינוי בזמני פתיחת המוסד או מכח החלטה של משרד החינוך ו/או הרשות המקומית ו/או שביתה או השבתה של המוסד החינוכי מכל סיבה שהיא.
4. קיבלתי מהמזמין ונציגיו ומכל יתר הגורמים את כל ההסברים והתשובות אשר ביקשתי לדעת.
5. הפעלתי בעבר בתי עסק דומים והנני בעל ניסיון של 5 שנים לפחות בהפעלת בתי עסק דומים.
6. אני עוסק מורשה לצורכי מע"מ, מנהל ספרים כחוק ורשום.
7. אני מתחייב היה והצעתי תתקבל, לפעול ,בין היתר, בהתאם להוראות כל דין, לרבות ומבלי לגרוע חוזר מנכ"ל משרד החינוך (לרבות זה המצ"ב כנספח למסמך ההזמנה).
8. אם הצעתי תתקבל, אמציא לרשות המזמין תוך ולא יאוחר מחמישה (5) ימי עסקים ממועד קבלת הודעת הזכייה מסמכים חתומים על ידי מורשי חתימה מטעמי כדין, ערבות בנקאית בלתי מותנית לטובת המזמין להבטחת קיום תנאי ההסכם, אישור קיום ביטוחים בנוסח המחייב כמצורף כנספח למסמך ההזמנה ואת יתר המסמכים שאדרש להמציא בהתאם לדרישות המזמין.
9. ידוע לי כי מסמכי ההצעה אינם מהווים מכרז אלא הזמנה להגיש הצעות מחיר וכי דיני המכרזים לא יחולו על ההזמנה ועל הליך בחירת המפעיל.
10. ידוע לי ומוסכם עלי שהמזמין אינו מתחייב לקבל את ההצעה הגבוהה ביותר או הצעה כלשהיא, כי הוא רשאי לנהל מו"מ עם המציעים כולם או חלקם ולהחליט למסור את הפעלת הקיוסק לפי שיקול דעתו הבלעדי, ואני מוותר בזאת מראש על כל טענה ו/או דרישה ו/או תביעה בקשר לכך.
11. ידוע לי ומוסכם עלי שבשיקוליו אם לקבל או לדחות הצעה כלשהי זכאי המזמין להביא בחשבון כל גורם ושיקול שיראה בעיניו, ואני לא אהיה רשאי לבקש הסברים כלשהם לגבי שיקוליו ו/או לערער על השיקולים האמורים ו/או לטעון טענות נגדם.
12. **אני מתחייב לשלם דמי הפעלה שנתיים (בין 1.9 ל-31.8) בסך של 30,000 ₪.**
13. אני מצרף לטופס הצעה זה את כל מסמכי ההצעה כשהם חתומים כדין.
14. הצעתי זו מוגשת אך ורק בשמי ומטעמי וחתימתי על מסמכיה מחייבים אותי לכל דבר ועניין.

בכבוד רב,

|  |  |  |
| --- | --- | --- |
| **תאריך** |  | **חתימה+חותמת** |
| **שם מלא של המציע** |  | **ת.ז./ע.מ./ח.פ. של המציע** |
| **כתובת** |  | **מס' טלפון** |

**אישור עו"ד/רו"ח**

אני הח"מ \_\_\_\_\_\_\_\_\_\_\_\_\_\_\_\_\_\_\_\_\_\_ עו"ד/רו"ח של המציע מאשר ומצהיר בזאת כי \_\_\_\_\_\_\_\_\_\_\_\_\_\_\_\_\_\_\_\_\_\_ ת.ז \_\_\_\_\_\_\_\_\_\_\_\_\_\_\_\_\_\_\_\_\_\_ חתם/מו על הצעה זו בפני וכי חתימתו/ם בצירוף חותמת החברה/האגודה השיתופית/השותפות מחייבת את \_\_\_\_\_\_\_\_\_\_\_\_\_\_\_\_\_\_\_\_\_\_ ע.מ./ח.פ. \_\_\_\_\_\_\_\_\_\_\_\_\_\_\_\_\_\_\_\_\_\_ לכל דבר ועניין.

|  |  |  |
| --- | --- | --- |
| **תאריך** |  | **חתימה** |

**נספח ב' - נוסח ההסכם להפעלת הקיוסק**

**הסכם להפעלת קיוסק**

**בתיכון לאומנויות בירושלים**

שנערך ונחתם בירושלים ביום \_\_\_\_\_\_\_\_\_\_\_\_\_

**בין: העמותה לקידום החינוך לאומנויות, ע.ר. 580082659**

 מרחוב יצחק אלחנן 4, ירושלים

 (להלן: **"העמותה"**) **מצד אחד;**

**לבין:** \_\_\_\_\_\_\_\_\_\_\_\_\_\_\_\_\_\_

ח.פ. \_\_\_\_\_\_\_\_\_\_\_\_\_\_\_\_\_\_

 מרחוב \_\_\_\_\_\_\_\_\_\_\_\_\_\_\_\_\_\_

 (להלן: **"המפעיל"**) **מצד שני;**

**הואיל:** והעמותה מעוניינת בהפעלת קיוסק בתחומי התיכון לאומנויות בירושלים (בהתאמה להלן: "**התיכון**" "**הקיוסק**");

**והואיל:** והמפעיל הגיש לעמותה הצעה במסגרת הליך של הזמנה להציע הצעות להפעלת הקיוסק;

**והואיל:** והעמותה בחנה את ההצעות שהוגשו לה על פי מסמכי הבקשה והמליצה על קבלת הצעת המפעיל;

**והואיל:** וברצון הצדדים להסדיר התחייבויותיהם ההדדיות בכל הנוגע לביצועו של הסכם זה;

**אי לכך הוסכם והותנה בין הצדדים כלהלן:**

1. **מבוא**
	1. המבוא להסכם זה מהווה חלק אחד ובלתי נפרד מן ההסכם עצמו.
2. **הקיוסק**
	1. השטח הכולל של הקיוסק הוא השטח המסומן בתשריט המצ"ב. המפעיל יתאים את הקיוסק כמתחייב מהדרישות להוצאת רישיון העסק וכן מבקשות נוספות של העמותה לשיפורים נוספים, והכל על חשבונו, ולאחר קבלת אישור בכתב מאת מנהל התיכון בנוגע להתאמות.
	2. ריהוט הקיוסק יחול על המפעיל. הצבת כסאות ושולחנות מותרת רק בשטח המיועד לקיוסק.
3. **תקופת ההפעלה**
	1. תקופת ההפעלה על פי הסכם זה מתחילה ב 1.9.2022 ומסתיימת ב 31.7.2024 של השנה העוקבת, והכל בהתאם להנחיות משרד החינוך בדבר מועדי שנת הלימודים הרשמית (לעיל ולהלן: "**תקופת ההפעלה**")
	2. לעמותה תהיה הזכות הבלעדית להאריך את ההסכם בעוד תקופת הפעלה נוספת של שנה אחת, אשר תתחיל ביום 1.8.2024 ותסתיים ביום 31.7.2025. העמותה תמסור למפעיל הודעה בכתב בדבר הארכת תקופת ההפעלה, לפחות 30 ימים לפני תום תקופת ההפעלה.
	3. המפעיל מתחייב להפעיל את הקיוסק החל מהיום הראשון לחודש ספטמבר ועד ליום האחרון של חודש יוני, וזאת במהלך כל תקופות ההפעלה. שעות הפעילות של הקיוסק יהיו השעות שיתואמו ויאושרו בכתב ע"י מנהל התיכון (ובכל מקרה הקיוסק יופעל במשך כל שעות פעילות בית הספר).
	4. כמו כן, במקרים מיוחדים הנני מתחייב להפעיל את הקיוסק בשעות נוספות על פי בקשה מראש של מנהל התיכון בהתראה של 24 שעות מראש לפחות.
	5. במקרה בו המפעיל יאחר בהפעלת הקיוסק או יפסיק את הפעלת הקיוסק, הוא ישלם לעמותה פיצוי בסך של 300 ₪ בגין כל יום, החל מהיום הראשון.
	6. הפסקת הפעלת הקיוסק ביוזמת המפעיל במהלך תקופת ההסכם, לא פוטרת את המפעיל מתשלום התמורה בעד יתרת החודשים עד לתום תקופת ההפעלה, וזאת בתשלום אחד מיד עם מסירת ההודעה על הפסקת ההפעלה.
4. **התמורה**
	1. תמורת זכות ההפעלה, המוענקת למפעיל לפי הסכם זה, ישלם המפעיל לעמותה דמי שימוש שנתיים בסך של 30,000 ₪ (שלושים אלף ₪) (להלן: "**דמי ההפעלה**").
	2. דמי ההפעלה יהיו צמודים למדד המחירים לצרכן הידוע במועד חתימת הסכם זה. מובהר כי דמי ההפעלה לא יפחתו מהסך המצוין לעיל. ההתחשבנות בגין הפרשי הצמדה תבוצע בתום כל שנת הפעלה.
	3. דמי ההפעלה לכל שנה ישולמו מראש בארבע המחאות, בתשלומים רבעוניים שימסרו לעמותה במועד חתימת ההסכם.
	4. מובהר כי כל שינוי הנוגע למועד פתיחת שנה"ל ו/או משך שנה"ל ו/או חופש שביתות וכיו"ב לא יהווה עילה לשינוי גובה דמי ההפעלה.
5. **רשות השימוש ומטרתה**
	1. העמותה נותנת בזאת למפעיל, והמפעיל מקבל בזאת מאת העמותה, את רשות השימוש ואת הרשות להפעלת הקיוסק, לצורך הפעלתו ניהולו ואחזקתו בלבד, הכל בהתאם ובכפוף להוראות הסכם זה ותנאיו.
	2. המפעיל מתחייב להשתמש בקיוסק אך ורק למילוי התחייבויותיו על פי הסכם זה ובשעות הפעילות שייקבעו בהסכם זה, ולא לכל מטרה אחרת כלשהי, ולא יעשה כל שימוש אחר בקיוסק פרט לנדרש בתנאי ההסכם.
	3. למעט הזכות להפעלת הקיוסק כאמור בהסכם זה, אין בחתימת הצדדים על הסכם זה ו/או בתשלום דמי ההפעלה לעמותה לפי הסכם זה כדי להעניק למפעיל זכויות קנייניות ו/או אחרות מכל סוג שהוא.
	4. אסור למפעיל להפעיל מוסיקה בתחום הקיוסק וסביבתו וכן נאסר עליו להציב שולחנות וכסאות מחוץ לתחום הקיוסק אלא אם כן קיבל אישור מפורש בכתב ממנהל התיכון.
	5. למען הסר ספק, ריהוט הקיוסק וסביבתו, ככל ונדרש, יעשה בתאום ובאישור מראש מאת מנהל התיכון וישולם על ידי המפעיל בלבד.
	6. בתום ההסכם יידרש המפעיל לפנות את הריהוט, שאם לא כן ייחשב הריהוט כרכוש נטוש והעמותה תהיה רשאית לנהוג בו מנהג בעלות.
	7. המפעיל יהיה אחראי לתאורה תקינה בשטח הקיוסק לרבות אחזקה שוטפת על חשבונו, דהיינו נקיון הקיוסק וסביבתו, תיקוני חשמל על ידי חשמלאי מוסמך, צביעת הקיוסק וכל תיקון אחר בקיוסק.
	8. המפעיל מתחייב שלא להוסיף ו/או לשנות ו/או לעשות כל פעולת בניה שהיא בקיוסק מבלי לקבל לכך את הסכמת העמותה בכתב ומראש.
	9. המפעיל מתחייב למכור אך ורק מוצרי מזון ומשקאות על פי רשיון העסק שיונפק לו ובכפוף לחוזר המנכ"ל, ובאישור מנהל התיכון. מוצרי המזון והשתייה יהיו כשרים ויהיו כפופים לאישור הרשויות המוסמכות לכך. המפעיל מתחייב לקבל תעודת כשרות ולהציגה בפני הציבור במקום בולט לעין.
	10. המפעיל מתחייב שלא למכור בקיוסק מוצרי עישון (לרבות סיגריות) ו/או שתייה המכילה אלכוהול ו/או חומרים ממריצים למיניהם, לרבות יינות, בירה וכו'... ו/או כל מוצר שלא בהסכמת העמותה ו/או מנהל/ת התיכון.
	11. רשימת המוצרים ומחיריהם, אשר ימכרו בקיוסק, יאושרו בכתב ומראש ע"י מנהל התיכון וכל שינוי יהיה כפוף לאישור מראש בכתב. המפעיל מתחייב לפרסם את רשימת המוצרים המאושרים של המצרכים שיימכרו בקיוסק בצורה בולטת לבאי הקיוסק לשביעת רצונו /ה של מנהל התיכון.
	12. המפעיל מתחייב שלא להדליק גז ולא לבשל בקיוסק.
	13. המפעיל מתחייב שלא לקבוע ושלא להרשות לכל צד ג' להדביק ו/או להציב ו/או לפרסם בצורה כלשהי על הקיוסק ו/או על קירותיו ו/או בתחום הקיוסק, כל מודעה ו/או שלט ו/או פרסומת בכל צורה שהיא (להלן: "**הפרסומת**"). העמותה תהיה רשאית בכל עת להתקין פרסומת בקיוסק ו/או בשטח הקיוסק בכל דרך שתראה לה מבלי שתצטרך לקבל לכך את הסכמת המפעיל לתוכן הפרסומת ו/או לעצם התקנתה. במידה והעמותה תתקין פרסומת כלשהי בקיוסק ו/או בתחומו, יהיה המפעיל חייב לשמור על שלמות הפרסומת, תקינותה וניקיונה.
6. **הצהרות המפעיל**

המפעיל מצהיר, מאשר ומתחייב כלהלן:

* 1. כי הוא בעל היכולת הכספית והמיומנות לביצוע התחייבויותיו לשביעות רצון העמותה ומנהל התיכון ו/או מי מטעמו והוא מתחייב לבצען ברמה גבוהה.
	2. המפעיל מתחייב שלא להפעיל את הקיוסק אלא על פי רשיון עסק תקף.
	3. כי יפעל בהתאם להנחיות חוזר מנכ"ל משרד החינוך תשע"ו/8(א) מיום 04.04.2016 (בדבר מכירת מזון ושתייה במכונות אוטומטיות, במזנונים, בקפיטריות ובקיוסקים)
	4. כי הוא עוסק מורשה לצורך מע"מ ומנהל ספרים כחוק, וכי ברשותו כל האישורים והרשיונות הנדרשים על פי כל דין לביצוע התחייבויותיו על פי ההסכם.
	5. המפעיל מתחייב להעסיק (בתמורה או ללא תמורה) רק עובדים אשר קיבלו לפני תחילת העסקתם אישור משטרת ישראל שאין מניעה להעסיקם לפי חוק למניעת העסקת עברייני מין במוסדות מסוימים התשס"א - 2001 ותקנותיו. האישור יועבר למנהל התיכון בכתב.
	6. כי ידוע לו כי הרשות על פי הסכם זה אינה מוגנת על פי חוק הגנת הדייר [נוסח משולב], התשל"ב - 1972 , ותקנותיו ו/או כל חוק שיבוא במקומו, וכי אין הוא משלם במישרין או בעקיפין דמי מפתח עבור השימוש והפעלת הקיוסק.
	7. כי אין כל איסור, הגבלה או מניעה, בין על-פי דין, בין על-פי הסכם ובין אחרת, על התקשרותו בהסכם זה ועל ביצוע התחייבויותיו על-פיו, והתקשרותו בהסכם זה וביצועו על-ידו אינו מהווה ולא יהווה הפרה של דין או של התחייבות כלשהי שלו או של מי מטעמו.
	8. המפעיל מצהיר ומאשר כי ראה ובדק את הקיוסק וכל הקשור והמחובר אליו ומצא אותו מתאים למטרותיו. מובהר כי למפעיל לא תהיה כל טענה ו/או דרישה ו/או תביעה כלפי העמותה ו/או מי מטעמה בנוגע למצב הקיוסק ו/או אפשרויות הניצול שלו וכיוצ"ב.
	9. כי ידוע לו שהקיוסק יימסר לו במצבו AS IS, וכי העמותה אינה מתחייבת ולא תידרש להתקין כל חיבור ו/או מתקן ו/או ציוד ו/או כל פרט שהוא בקיוסק, לרבות לצורך הוצאת רישיון עסק. המפעיל מתחייב להתאים את הקיוסק לדרישות הרשות המקומית בכדי לקבל את רישיון העסק.
1. **אחזקת הקיוסק**
	1. המפעיל מתחייב לשמור את הקיוסק וכל הקשור ו/או המחובר אליו במצב טוב ומושלם ולתקן על חשבונו כל נזק או קלקול שייגרם לו בתקופת ההפעלה.
	2. המפעיל מתחייב לשאת בהוצאות הכרוכות בתיקונו של כל נזק ו/או קלקול שייגרמו לקיוסק ויהיה עליו לתקנם תוך 3 ימים מיום התרחשותם או מיום דרישה מהעמותה ו/או ממנהל התיכון, למעט בלאי סביר.
	3. ככל ולא יבוצעו תיקונים בתוך הזמן הנקוב לעיל, תהא העמותה רשאית לבצע את התיקונים הנ"ל על חשבון המפעיל, והמפעיל יהא חייב להחזיר לעמותה את הוצאותיה בגין התיקונים.
	4. המפעיל מתחייב שלא לבצע ולא להתיר כל שינוי, תוספת בניה, צביעה, קדיחת חורים ברצפה או בקירות או בקרמיקה או הריסה בקיוסק (להלן: "**השינוי**"), ללא אישור מראש ובכתב של העמותה. על אף האמור לעיל, ניתנת בזה הסכמת העמותה לתליית מדפים ו/או מוצרי חשמל מקובלים בקיוסק, ובלבד שהמפעיל ישיב, בתום תקופת ההפעלה, את המצב לקדמותו, היינו, יסתום את החורים שייווצרו ויסיידם.
	5. היה והמפעיל יבצע בקיוסק שינוי שלא בהתאם להוראות הסכם זה, הרי מלבד שהדבר יהווה הפרת יסודית של ההסכם מצידו, תהא לעמותה הזכות לדרוש מהמפעיל להרוס ו/או לפרק ו/או לתקן כל אשר בוצע, ולהחזיר המצב לקדמותו לאלתר, על חשבונו של המפעיל והמפעיל מתחייב לעשות כן וזאת לא יאוחר מ-5 ימים מעת שיקבל על כך הודעה מהעמותה. לא ביצע המפעיל במועד הנ"ל את אשר נדרש לבצע כאמור לעיל, תהיה העמותה רשאית לעשות כן על חשבון המפעיל. מבלי לגרוע מהאמור לעיל, תהיה העמותה רשאית אך לא חייבת לראות את פרי השינוי כקניינה ולנהוג בו מנהג בעלים והמפעיל לכך ומוותר בזאת על כל טענה ו/או דרישה בעניין זה.
	6. לא ביצע המפעיל את התיקונים החלים עליו כאמור לעיל, או בחרה העמותה לתקן את הדרוש תיקון כאמור לעיל, רשאית העמותה לבצע את התיקון לפי שיקול דעתה, והוצאות התיקון ישולמו על ידי המפעיל תוך חמישה ימים מיום דרישתה הראשונה של העמותה, לה צורפה אסמכתא בדבר תשלום תמורת התיקון.
	7. במהלך תקופת ההפעלה תהיה העמותה ו/או מי מטעמה רשאים להיכנס לקיוסק בכל מועד סביר, כדי לבדוק ולוודא אם המפעיל ממלא אחר תנאי הסכם זה, וכן על מנת לבצע תיקונים בקיוסק.
	8. המפעיל מתחייב לשמור על ניקיון הקיוסק וסביבתו.
	9. לפני פתיחת הקיוסק וכן אחת לשנה בזמן חופשות קיץ מתחייב המפעיל לצבוע את הקיוסק. צביעת הקיוסק תבוצע בתאום מראש עם מנהל התיכון.
	10. המפעיל מתחייב להדביר את הקיוסק פעמיים בשנה, על ידי מדביר מוסמך. ההדברה תעשה בתאום מראש עם מנהל התיכון.
2. **תשלומי חובה**
	1. כל המסים העירוניים והארנונות והתשלומים השוטפים החלים על משתמש בנכס, לרבות תשלומים בגין ארנונה, מים, גז, חשמל, כבלים, טלפון, כלולים בתשלום השכירות.
	2. למען הסר ספק מובהר כי מעבר לתשלומים בסעיף 8.1, העמותה לא תהיה אחראית לכל הוצאה כספית ו/או תשלום הכרוך בהפעלת הקיוסק.
3. **פינוי**
	1. המפעיל מתחייב לפנות את הקיוסק ולמוסרו לחזקתה הבלעדית של העמותה במועד תום תקופת ההפעלה, או בתום 7 ימים מיום שנדרש על ידי העמותה לעשות כן, במקרה של הפרה יסודית של הסכם זה, כשהוא פנוי וריק מכל אדם וחפץ (למעט הציוד השייך לעמותה) ובמצב טוב ותקין כפי שנמסר לידיו, למעט בלאי סביר ורגיל.
	2. במידה והמפעיל לא ימלא אחר התחייבויותיו כאמור לעיל, יהא עליו לשלם לעמותה סך של 500 ₪ (חמש מאות ₪), כפיצוי מוסכם, בגין כל יום של איחור בהחזרת הקיוסק, מבלי שהדבר ייחשב כהסכמה של העמותה להמשך ההחזקה של המפעיל בקיוסק ומבלי שתיפגע זכות העמותה לסלק את ידו של המפעיל מהקיוסק ו/או לנקוט כל פעולה שהעמותה רשאית לנקוט על פי הסכם זה ועל פי הדין ו/או לפגוע בזכותה של העמותה לסעדים ולתרופות אחרים הנתונים לה עפ"י ההסכם ו/או עפ"י דין.
	3. מוצהר, כי פיצוי מוסכם זה נקבע לאחר הערכה שקולה וזהירה של הנזקים שייגרמו לעמותה עקב אי פינוי המושכר ע"י המפעיל, במועד כאמור לעיל, והמפעיל מוותר על כל טענה בעניין זה.
4. **ביטוחים**
	1. המפעיל מתחייב בזאת לבטח על חשבונו ועל אחריותו, את כל הציוד, הסחורות והמצרכים שברשותו, את עצמו, עובדיו ושלוחיו בביטוח חבות מעבידים, ביטוח אובדן רווחים, וביטוח צד ג' באחת מחברות הביטוח המובילות בישראל, ויוודא כי חברת הביטוח תוסיף את העמותה כמוטב נוסף בפוליסה וכן סעיף אחריות צולבת. המפעיל מתחייב שהפוליסות לא תצומצמנה ולא תבוטלנה עד תום תקופת ההפעלה.
	2. הפוליסה תורחב לכסות את אחריותו של המבוטח בגין הרעלה ממזון ומשקאות מכל סוג ותיאור המסופקים על ידו או מטעמו.
	3. המפעיל רשאי לערוך כל ביטוח נוסף על פי שיקול דעתו בקשר עם שימושו במושכר, בכפוף לכך שהעמותה יופיע כמוטב בפוליסות הביטוח.
	4. פוליסות הביטוח יוצגו לעמותה קודם למועד הפעלת הקיוסק.
	5. המפעיל יגרום לכך, שבכל פוליסות הביטוח יתווסף תנאי מפורש על פיו הינם קודמים לכל ביטוח אשר נערך על ידי העמותה וכן כי המבטח מוותר במפורש על כל זכות שיבוב או זכות אחרת בכל דין לחזור אל העמותה ו/או לתיכון ו/או עובדיהם ו/או מבקריהם ו/או לתלמידים ו/או למתנדבים בתביעה לשיבוב ו/או החזר ו/או שיפוי, בגין נזק ישיר או עקיף, אשר נגרם בעטים של מי מהנ"ל, אם יגרם נזק כזה.
	6. זכות הביקורת של העמותה ושימושה או הימנעותה משימוש בזכותו לראות את הפוליסות ולדרוש עדכון, תוספת או שינוי כמפורט לעיל, לא תטלנה עליה אחריות כלשהי לגבי הפוליסות, טיבן ותוקפן.
	7. עריכת הביטוחים אינה משחררת את המפעיל מחובותיו ואחריותו על פי הסכם זה או על פי כל דין וכן מתשלום כל נזק ו/או פיצוי ו/או שיפוי ו/או תשלום לצד שלישי מחמת מעשים ו/או מחדלים של המפעיל או מי מטעמו.
5. **אחריות**
	1. המפעיל יהיה האחראי הבלעדי כלפי העמותה וכן כלפי כל צד שלישי לכל נזק, לרבות לגוף ו/או לרכוש, וכן לכל אובדן שייגרמו, במישרין או בעקיפין, לאדם כלשהו, לרבות לעמותה, לעובדיה, למבקריה או למי מטעמה, למפעיל, לעובדיו, למבקריו או למי מטעמו, ולכל צד שלישי, תוך כדי ועקב הפעלת הקיוסק ובגין הסכם זה - בגין כל מעשה או מחדל של המפעיל או עובדיו או על ידי כל אדם או גוף הפועל עבור המפעיל או מטעמו. כמו כן, יהיה המפעיל אחראי כלפי העמותה וכלפי כל צד שלישי, לכל נזק שהוא תוצאה של גורם שעל המפעיל לכסותו בביטוח. המפעיל פוטר את העמותה ו/או כל הפועל מטעמה מכל אחריות לאובדן או נזק כאמור.
	2. המפעיל מתחייב בזה לפצות ולשפות את העמותה שיפוי מלא בגין כל נזק מכל מין וסוג שהוא ו/או כנגד כל תביעה ו/או דרישה, פלילית או אזרחית, מכל עילה שהיא (לרבות קנסות), שתוגש על ידי אדם כלשהו, נגד העמותה או נגד מי מעובדיה ו/או שלוחיה ו/או מי שבא מטעמה, בגין כל תאונה, חבלה או נזק שהם באחריות המפעיל בקשר עם הפעלת הקיוסק ו/או הסכם זה, לרבות ההוצאות המשפטיות ושכ"ט עו"ד. העמותה מתחייבת להודיע למפעיל על כל תביעה ו/או דרישה כאמור ולאפשר למפעיל להתגונן מפניהם.
	3. המפעיל מתחייב להעביר לעמותה, באופן מידי ובכתב, דיווח על כל דרישה ו/או תביעה ו/או טענה כנגדה ו/או כנגד העמותה ו/או כנגד מי מטעמם, אשר קשורה להפעלת הקיוסק ו/או עלולה להפריע למילוי התחייבויות מי מהצדדים על פי הסכם זה.
6. **היעדר יחסי עובד מעביד**
	1. מוסכם בזאת, כי אין בהסכם זה, בהתנהגות הצדדים או בכל דבר אחר, כדי ליצור יחסי עובד-מעביד בין העמותה לבין המפעיל ו/או מי מעובדיו ו/או מי מטעמו. לפיכך, כל ההסכמים הקיבוציים הכלליים ו/או המיוחדים, על נספחיהם, וכן הסכמים אחרים הנעשים מדי פעם בין המעסיקים לבין ההסתדרות הכללית ו/או הסכמים בין העמותה ו/או החברות הבנות/קשורות לבין עובדים כלשהם שלהן, לא יחולו על המפעיל והיחסים בין המפעיל עם העמותה ו/או מי מטעמה יקבעו על פי הסכם זה בלבד.
	2. ככל שהמפעיל יעסיק עובדים לצורך מתן השירות נשוא חוזה זה, המפעיל מתחייב להעסיקם בהתאם להוראות כל דין, לרבות הוראות שרות התעסוקה, חוק שכר מינימום, חוק שיויון הזדמנויות וחוק חופש העיסוק.
7. **בטוחות**
	1. להבטחת מילוי כל התחייבויות המפעיל עפ"י הסכם זה, יפקיד המפעיל בידי העמותה, במעמד החתימה על הסכם זה ערבות בנקאית אוטונומית צמודה למדד, בסך של **25,000** ₪ (עשרים וחמישה אלף ₪) (להלן: "**הערבות הבנקאית**").
	2. הערבות הבנקאית תהא אוטונומית ללא תנאי ותעמוד לפירעון מיידי לפי דרישת העמותה. הערבות הבנקאית תעמוד בתוקפה עד ל-3 חודשים מתום תקופת ההפעלה. ככל תקופת ההפעלה תוארך, תוארך תוקף הערבות בהתאם עד למועד החל 3 חודשים לאחר תום התקופה המוארכת.
	3. העמותה תהא רשאית לממש את הערבות הבנקאית או חלק ממנה, לפי שיקול דעתה הבלעדי, בכל מקרה בו יפר המפעיל הסכם זה הפרה והמפעיל לא תיקן את ההפרה כאמור להלן. מוסכם כי היה ולאחר מימוש הערבות הבנקאית יתברר כי החובות ו/או הנזקים אשר נגרמו בעטיו של המפעיל, לרבות בגין אי פינוי הקיוסק במועד, הינם בשיעור נמוך מגובה הפיקדון הכספי, תושב היתרה למפעיל, ככל שתיוותר יתרה, בהתאם להוראות הסכם זה.
	4. אין במסירת הערבות הבנקאית כדי לפטור את המפעיל מלמלא אחר איזו מההתחייבויות החלות עליו על פי הסכם זה.
	5. כתב הערבות והפיקדון הכספי, בערכו הנומינלי, יוחזרו למפעיל בתוך 30 ימים לאחר תום תקופת השכירות או פינוי המושכר, לפי המאוחר, אלא אם תיווצר עילה למימושם קודם לכן, ובלבד שהתקבלו אצל העמותה כל האישורים ו/או הקבלות המעידות על ביצוע כל התשלומים אותם התחייב המפעיל לשלם עפ"י הסכם זה.
	6. חילוט הערבות הבנקאית לא יפגע בזכות העמותה לתבוע פיצויים בגין הנזקים הממשיים שיגרמו לה, עקב אי קיום התחייבויות המפעיל על פי ההסכם ו/או כל סעד אחר על פי כל דין.
8. **כללי**
	1. כל הוראה מהוראות סעיפים\_\_\_\_\_\_\_\_\_\_\_\_\_\_\_\_ (לרבות תתי סעיפים) מהווה תנאי עיקרי ויסודי אשר הפרתה או אי קיומה יהוו הפרה יסודית של ההסכם. כל הפרה של סעיף אחר אשר לא תוקנה בתוך 7 ימים ממועד מתן הודעת העמותה בכתב תהא הפרה יסודית. הפרה יסודית אשר לא תוקנה בתוך 7 ימים ממועד מתן הודעת העמותה בכתב תזכה את העמותה באפשרות לביטול הסכם זה ובפינוי המפעיל מהקיוסק והכל תוך 7 ימים ממועד מתן ההודעה בכתב למפעיל, וזאת מבלי לגרוע מזכויות העמותה לסעדים ולתרופות אחרים הנתונים לה עפ"י ההסכם ו/או עפ"י דין.
	2. מבלי לגרוע מהאמור לעיל, תהא רשאית העמותה לבטל הסכם זה ולדרוש את פינוי המפעיל מהקיוסק תוך 7 ימים ממועד מתן ההודעה בכתב למפעיל (וזאת מבלי לגרוע מזכויות העמותה לסעדים ולתרופות אחרים הנתונים לה עפ"י ההסכם ו/או עפ"י דין) בכל אחד מהמקרים הבאים: אם המפעיל הוכרז כפושט רגל ו/או ננקטו נגד המפעיל ו/או רכושו הליכי הוצל"פ והליכים אלו לא יבוטלו תוך 30 יום ממועד דרישתה הראשונה של העמותה; אם המפעיל נפטר חו"ח. המפעיל מתחייב להודיע לעמותה באופן מידי על קרות איזה מהאירועים הנ"ל.
	3. בכל מקרה בו יפנה המפעיל את הקיוסק לפני מועד תום תקופת ההפעלה, באורח חד צדדי, יהא עליו לקיים את מלוא ההתחייבויות החלות עליו על פי ההסכם, ומבלי לגרוע מכלליות האמור לעיל, יהא עליו לשאת במלוא תשלום דמי ההפעלה, המסים וכל התשלומים האחרים החלים עליו על פי הסכם זה, עד לתום תקופת ההפעלה, והוא מוותר מראש על כל טענה בקשר לכך.
	4. מבלי לגרוע מהתחייבויות המפעיל ע"פ הסכם זה, מוסכם בזאת, כי פיגור של המפעיל בתשלום דמי ההפעלה ו/או בתשלום אחר המוטל עליו על פי הסכם זה מעל 3 ימים יישא ריבית פיגורים בשיעור של 1.5% לחודש (או חלקו) החל מהיום הראשון.
	5. המפעיל מתחייב לא למסור ולא להעביר את רשות השימוש בקיוסק או כל חלק ממנה, לתקופת ההפעלה או חלק ממנה, וכן לא להרשות למישהו אחר להשתמש בקיוסק ו/או בחלק ממנו, וכן לא לשתף אחר בשימוש בקיוסק, בתמורה או ללא תמורה, אלא אם קיבל את הסכמת העמותה מראש ובכתב. העמותה רשאית להעביר את זכויותיה בקיוסק בהתאם לשיקול דעתה הבלעדי ללא כל מגבלה, ובלבד שזכויותיו של המפעיל לפי הסכם זה תישמרנה.
	6. על הסכם זה יחולו הוראות החוק הישראלי. מוסכם בזה כי בית המשפט המוסמך באופן בלעדי לדון בכל עניין הנוגע לחוזה זה או הנובע ממנו הוא בית המשפט המוסמך בירושלים, ולא תהיה סמכות לכל בית משפט אחר.
	7. העמותה תהיה זכאית לקזז כנגד כל סכום המגיע ממנה למפעיל עפ"י הסכם זה, כל סכום שלפי קביעתה מגיע לה עפ"י הסכם זה מהמפעיל. המפעיל לא יהא רשאי לקזז כל סכום שהוא מדמי ההפעלה, לרבות בגין תיקון נזק ו/או קלקול, אלא אם כן קיבל לכך את הסכמתה המוקדמת של העמותה ובכתב.
	8. ויתר אחד הצדדים על זכות הנתונה לה על-פי הסכם זה, לא יהווה הוויתור תקדים לגבי מקרה אחר, לא ילמדו ממנו גזירה שווה למקרה אחר דומה והצד המוותר לא יהיה מנוע מלחזור ולממש בכל עת זכות שוויתר עליה כאמור.
	9. כל שינוי וביטול של תנאי מתנאי ההסכם, ייעשה אך ורק בכתב, אשר יהיה חתום על-ידי שני הצדדים.
	10. כתובות הצדדים לצרוך ביצוע הסכם זה הן כמפורט במבוא לו או כפי שיעדכנוהו הצדדים ביניהם. כל הודעה שתישלח באמצעות דואר רשום על-ידי צד אחד למשנהו, תחשב כהודעה שהתקבלה בתוך 5 ימים מעת מסירתה למשלוח בבית הדואר, ואם נמסרה ביד – בעת מסירתה.

##### **ולראיה באו הצדדים על החתום:**

|  |  |  |
| --- | --- | --- |
| **העמותה** |  | **המפעיל** |

**נספח ג' - אישור על קיום ביטוחים**

|  |  |
| --- | --- |
| תאריך הנפקת האישור  | **אישור קיום ביטוחים** |
| אישור ביטוח זה מהווה אסמכתא לכך שלמבוטח ישנה פוליסת ביטוח בתוקף, בהתאם למידע המפורט בה. המידע המפורט באישור זה אינו כולל את כל תנאי הפוליסה וחריגיה. יחד עם זאת, במקרה של סתירה בין התנאים שמפורטים באישור זה לבין התנאים הקבועים בפוליסת הביטוח יגבר האמור בפוליסת הביטוח למעט במקרה שבו תנאי באישור מיטיב עם מבקש האישור. |
| מעמד מבקש האישור\* | אופי העסקה\* | המבוטח | מבקש האישור\* |
|  ☐זכיין  ☐שוכר  X משכיר X☐מזמין מוצרים  X☐מזמין שירותים   ☐קבלני משנה |  X☐אספקת מוצרים  X☐שירותים  נדל"ן  אחר:     | שם | שם |
| ת.ז. / ח.פ. | ת.ז. / ח.פ. |
| מען | מען |
|   |  |  |  |
|   |  |   |   |
|   |  |   |   |
| **כיסויים** |
| **כיסויים נוספים בתוקף וביטול חריגים**  | גבול האחריות/ סכום ביטוח | תאריך סיום | תאריך תחילה | נוסח ומהדורת הפוליסה | מספר הפוליסה | סוג הביטוח |
| קוד כיסוי בהתאם לנספח ד | מטבע | סכום | סכומי ביטוח או חלוקה לפי גבולות אחריות |
| 309,328,316,314,313 |  ₪  |   |   |   |  ביט |   | רכוש   |
| 304,302,328,307,315,321318,322,329,305 |  ₪  |  10,000,000 ₪ למקרה ותקופה |   |   |  ביט |  | צד ג' |
| 319,328,302,318 |  ₪  | 20,000,000 ₪ למקרה ותקופה |   |   | ביט |  | אחריות מעבידים |
| 309,328,316,314,313,308,311 |   |  תקופת שיפוי 12 חודש  |   |   |  ביט |   | אובדן רווחים |
|  |  |  |  |  |  |  |  |  |  |  |
| פירוט השירותים (בכפוף, לשירותים המפורטים בהסכם בין המבוטח למבקש האישור, יש לציין את קוד השירות מתוך הרשימה המפורטת בנספח ***ג***:\*)***'*** |
| 041309 |
|  |
| ביטול/שינוי הפוליסה \* |
| שינוי לרעת מבקש האישור או ביטול של פוליסת ביטוח, לא ייכנס לתוקף אלא 60 ***יום*** לאחר משלוח הודעה למבקש האישור בדבר השינוי או הביטול |
| חתימת האישור |  |
|  |  |  |  |  |  |  |  |  |  | המבטח: |
|  |  | ***\* באישור ביטוח כללי*** ניתן לסמן שדות אלה כשדות שאינם בתוקף. |

**נספח ד' - נוסח ערבות בנקאית**

לכבוד: **העמותה לקידום החינוך לאומנויות, ע.ר. 580082659**

ג.א.נ.,

**הנדון: ערבות מס':** \_\_\_\_\_\_\_\_\_\_\_\_\_\_\_\_\_\_

1. לבקשת \_\_\_\_\_\_\_\_\_\_\_\_\_\_\_\_\_\_\_\_ (להלן: "**המבקש**") הננו ערבים בזה כלפיכם בערבות אוטונומית, מוחלטת ובלתי מותנית בכל תנאי לתשלום כל סכום, שתדרשו מאת המבקש, עד לסך של 25,000 ₪ (עשרים וחמישה אלף ₪) (להלן: "**סכום הקרן**"), בצירוף הפרשי הצמדה למדד המחירים לצרכן ובתנאי הצמדה כמפורט להלן (סכום הקרן והפרשי ההצמדה ייקראו להלן: "**סכום הערבות**").
2. סכום הקרן יהיה צמוד למדד המחירים לצרכן, בתנאי ההצמדה שלהלן:

"**מדד המחירים לצרכן** " - מדד המחירים לצרכן, כפי שהוא מתפרסם מפעם לפעם על ידי הלשכה המרכזית לסטטיסטיקה.

"**המדד הבסיסי**" לעניין ערבות זו, יהא מדד חודש \_\_\_\_\_\_\_\_\_\_\_\_ שנת \_\_\_\_\_\_\_\_\_\_\_\_, שהתפרסם ב-15 לחודש שלאחריו (או בסמוך למועד זה), בשיעור \_\_\_\_\_\_\_\_\_\_\_\_ נקודות.

 "**המדד החדש**" לעניין ערבות זו, יהא המדד שפורסם לאחרונה וקודם לקבלת דרישתכם על פי ערבות זו.

 הפרשי הצמדה לעניין ערבות זו יחושבו כדלהלן: אם יתברר כי המדד החדש עלה לעומת המדד הבסיסי, יהיו הפרשי ההצמדה - הסכום השווה למכפלת ההפרש בין המדד החדש למדד הבסיסי בסכום הדרישה, מחולק במדד הבסיסי.

בכל מקרה, במידה ויתברר, ביום פירעונו בפועל של סכום הקרן או כל חלק ממנו, כי המדד החדש נמוך מהמדד הבסיסי, כי אז נשלם לכם את הסכום הנקוב בדרישתכם עד לסכום הערבות, ללא כל הפרשי הצמדה.

1. לפי דרישתכם הראשונה בכתב, לא יאוחר משלושה ימים קלנדריים מתאריך קבלת דרישתכם על ידינו, לפי כתובתנו המפורטת על גבי ערבות זו, אנו נשלם לכם כל סכום הנקוב בדרישה, בתשלום אחד או במספר תשלומים לפי הוראותיכם, ובלבד שלא יעלה על סכום הערבות, מבלי להטיל עליכם חובה להוכיח ו/או לנמק ו/או לבסס את דרישתכם, או לתת לנו כל הסברים בקשר לכך, מבלי לטעון כלפיכם כל טענת הגנה, שתעמוד או שיכולה לעמוד למבקש בקשר לחיובים כלפיכם, ומבלי שתהיו חייבים לדרוש את התשלום תחילה מאת המבקש.
2. אתם תהיו זכאים ורשאים לממש את הערבות בדרישה כאמור, מפעם לפעם, על כל סכום שייראה לכם מתוך סכום הערבות, ובלבד שסך כל הסכומים לא יעלו על סכום הערבות. אנו נשלם, מידי פעם בפעם, את הסכומים הנדרשים במועד הקבוע בסעיף 3 לעיל.
3. לפיכך, אם לא תממשו ערבות זו במלואה בפעם אחת, תישאר ערבות זאת מפעם לפעם במלוא תוקפה לגבי יתרת סכום הקרן הבלתי ממומשת.
4. אנו לא נהיה רשאים לבטל ערבות זו מכל סיבה ועילה שהיא, אנו לא נהיה רשאים להימנע מתשלום על פי כתב ערבות זה מכל סיבה ועילה שהיא, והננו מוותרים בזה במפורש ומראש על כל טענה לרבות כל ברירה המוענקת לערב על פי הדין.
5. בנוסף לכל האמור לעיל, ערבות זו אינה מותנית בתוקף החבות של המבקש כלפיכם ו/או בתוקף הסכם כלשהו ביניכם והינה בלתי חוזרת, בלתי מותנית ועצמאית ואתם תהיו רשאים לממשה בהתאם לקביעתכם הסופית והמוחלטת.
6. ערבות זו ניתנת להסבה.
7. ערבות זו תישאר בתוקף עד ליום \_\_\_\_\_\_\_\_\_\_\_\_\_ ועד בכלל וכל דרישה על פיה צריכה להגיע אלינו בכתב עד למועד זה. דרישה שתגיע אלינו לאחר המועד הנ"ל לא תענה.

בכבוד רב,

בנק \_\_\_\_\_\_\_\_\_\_\_\_\_ בע"מ

 תאריך: \_\_\_\_\_\_\_\_\_\_\_\_\_\_

**נספח ה'1 - חוק למניעת העסקה של עברייני מין במוסדות מסוימים, תשס"א-2001**

חוק למניעת העסקה של עברייני מין במוסדות מסוימים, תשס"א-2001[\*](https://www.nevo.co.il/law_html/law01/247m1_001.htm#_ftn1)

**הגדרות**

1.    בחוק זה –

**(תיקון מס' 2) תשס"ה-2005**

          "אדם עם מוגבלות שכלית או התפתחותית" – אחד מאלה:

**(תיקון מס' 9) תשע"ז-2017**

(א)   "אדם עם מוגבלות שכלית-התפתחותית" – מי שוועדת אבחון כמשמעותה בחוק הסעד (טיפול באנשים עם מוגבלות שכלית-התפתחותית), התשכ"ט-1969, מצאה כי הוא אדם עם מוגבלות שכלית-התפתחותית;

**(תיקון מס' 7) תשע"א-2011**

(ב)   (נמחקה);

(ג)    אדם עם הפרעה התפתחותית מורחבת (PDD - Pervasive Developmental Disorder) לרבות אדם הסובל מאוטיזם;

          "בגיר" - מי שמלאו לו 18 שנים;

          "בית ספר" - כהגדרתו בפקודת החינוך [נוסח חדש], תשל"ח-1978;

          "ועדה" - כמשמעותה בסעיף 4;

**(תיקון מס' 7) תשע"א-2011**

          "חסר ישע" – מי שמחמת גילו, מחלתו או מוגבלותו הגופנית או הנפשית, ליקויו השכלי או מכל סיבה אחרת אינו יכול לדאוג לצורכי מחייתו, לבריאותו או לשלומו;

          "מוסד" –

**(תיקון מס' 2) תשס"ה-2005 (תיקון מס' 7) תשע"א-2011 (תיקון מס' 10) תשע"ט-2018**

(1)   בית ספר שלומדים בו קטינים, מוסד חינוכי ששוהים בו קטינים, מעונות לקטינים, מעונות יום ומשפחתונים לקטינים ובכלל זה מעון יום לפעוטות כהגדרתו בחוק הפיקוח על מעונות יום לפעוטות, התשע"ט-2018, מרכזי תרבות נוער וספורט, מכוני כושר ומועדוני ספורט שבהם מתאמנים בין השאר קטינים, גן ילדים, גן חיות, גן שעשועים, תנועת נוער, עסק שבין עיסוקיו הסעת קטינים, עסק העוסק בין השאר בארגון טיולים לקטינים או באבטחת קטינים, בריכת שחיה הפתוחה גם לקטינים, קייטנה, פנימיה או מועדון שבהם שוהים קטינים, מרפאות ובתי חולים לילדים, מחלקות ילדים בבתי חולים;

**(תיקון מס' 2) תשס"ה-2005 (תיקון מס' 7) תשע"א-2011**

(2)   (א)   מקום, מהמפורטים להלן, שבו נמצאים בני אדם עם מוגבלות שכלית או התפתחותית או חסרי ישע:

(1)   מעון, כהגדרתו בחוק הפיקוח על המעונות, התשכ"ה-1965;

(2)   מעון יום או מרכז טיפולי;

(3)   מרכז עבודה שיקומי;

**(תיקון מס' 7) תשע"א-2011**

(4)   מועדון שבין מטרותיו מתן שירות לקבוצה של בני אדם כאמור;

**(תיקון מס' 7) תשע"א-2011**

(ב)   עסק, מהמפורטים להלן, למתן שירותים לבני אדם עם מוגבלות שכלית או התפתחותית או לחסרי ישע, שבין עיסוקיו:

(1)   מתן שירותי נופש לקבוצה של אנשים כאמור;

**(תיקון מס' 7) תשע"א-2011**

(2)   הסעת אנשים כאמור;

**(תיקון מס' 7) תשע"א-2011**

(3)   אבטחת קבוצות של אנשים כאמור;

**(תיקון מס' 2) תשס"ה-2005 (תיקון מס' 7) תשע"א-2011**

(3)   (א)   בית חולים או מרפאה כהגדרתם בחוק טיפול בחולי נפש, התשנ"א-1991 (בחוק זה – חוק טיפול בחולי נפש);

**(תיקון מס' 7) תשע"א-2011**

(ב)   בית חולים או מחלקה המיועדים לאשפוז חולים סיעודיים; בפסקה זו, "חולה סיעודי" – חולה גריאטרי או תשוש נפש, לרבות חולה שמצב בריאותו ותפקודו ירודים כתוצאה ממחלה כרונית או מליקוי קבוע, הדורש מעקב רפואי מיומן במסגרת אשפוז, במשך 24 שעות ביממה לתקופה ממושכת;

**(תיקון מס' 7) תשע"א-2011**

(ג)    מסגרת שיקום המיועדת לנכי נפש כהגדרתם בסעיף 2 לחוק שיקום נכי נפש בקהילה, התש"ס-2000, שהיא שירותי שיקום המנויים בפרט א(2) או (3) לתוספת לחוק האמור, שירותי ליווי, הכשרה והשגחה המנויים בפרט ב(1) לתוספת האמורה או מסגרת המספקת שירותי תיאום טיפול המנויה בפרט ז לתוספת האמורה;

**(תיקון מס' 6) תש"ע-2010 (תיקון מס' 7) תשע"א-2011**

(4)   גוף אחר, שבין עיסוקיו מתן שירותי חונכות, הדרכה, הוראה, בידור או אבחון לקטינים, לבני אדם עם מוגבלות שכלית או התפתחותית או לחסרי ישע, טיפול בהם, השגחה עליהם או ליווי שלהם בהליכים משפטיים;

          "מעסיק", לענין קבלת אדם לעבודה במוסד באמצעות משרד ממשלתי או רשות מקומית שהמוסד נתון לפיקוחם - האחראי במשרד הממשלתי או ברשות המקומית על קבלת אדם לעבודה במוסד; לענין קבלת אדם לעבודה במוסד שלא באמצעות משרד ממשלתי או רשות מקומית -  מנהל המוסד ובמוסד שהוא תאגיד גם התאגיד;

**(תיקון מס' 2) תשס"ה-2005 (תיקון מס' 7) תשע"א-2011**

          "עבודה" - בין בתמורה ובין בהתנדבות, לרבות במתן שירותים, המאפשרת למבצעה, במסגרת עבודתו, להיות בקשר קבוע או סדיר עם קטינים, עם אנשים עם מוגבלות שכלית או התפתחותית או עם חסרי ישע;

**(תיקון מס' 7) תשע"א-2011**

          "עבירת מין" –

(1)   עבירה לפי חוק העונשין, התשל"ז-1977 (בחוק זה – חוק העונשין), כמפורט להלן:

(א)   עבירה לפי סעיף 214(ב) עד (ב3);

(ב)   עבירה המנויה בסימן ה' בפרק י', למעט עבירה לפי סעיף 352;

(ג)    עבירה של התעללות מינית בקטין או בחסר ישע לפי סעיף 368ג;

(2)   עבירה לפי סעיף 75 לחוק השיפוט הצבאי, התשט"ו-1955.

**איסור העסקה ועיסוק (תיקון מס' 4) תשס"ח-2007**

2.    (א)  מעסיק לא יקבל לעבודה במוסד ולא יעסיק בעבודה במוסד, בגיר שהורשע בעבירת מין שאותה ביצע בהיותו בגיר.

          (ב)  בגיר שהורשע כאמור בסעיף קטן (א) לא יעסוק בעבודה במוסד.

**(תיקון מס' 4) תשס"ח-2007**

          (ג)   הוראות סעיפים קטנים (א) ו-(ב) יחולו ממועד ההרשעה בעבירה לפי הוראות סעיף קטן (א) ועד 20 שנים לאחר ההרשעה, ואם נידון למאסר – 20 שנים לאחר שחרורו של הבגיר מבית הסוהר בשל אותה עבירה.

**אישור המשטרה**

3.    (א)  מעסיק לא יקבל בגיר לעבודה במוסד בטרם קיבל אישור ממשטרת ישראל כי אין מניעה להעסקתו לפי חוק זה.

          (ב)  אישור המשטרה יינתן באחד מאלה:

(1)   הבגיר לא הורשע בעבירת מין כאמור בסעיף 2(א) או אם הורשע, חלפה תקופת האיסור כאמור בסעיף 2(ג);

(2)   הועדה פטרה את הבגיר מהאיסור כאמור בסעיף 4(ב).

          (ג)   משטרת ישראל תרכז את כל הנתונים הנדרשים לענין חוק זה.

          (ד)  אישור המשטרה יינתן על פי בקשתו של בגיר, ובלבד שאותו בגיר המציא למשטרה תעודה מהמוסד כי הוא מועסק או מועמד לעבודה בו, או על פי ייפוי כוח מטעם אותו בגיר למעסיק או למוסד, ובלבד שהמעסיק או המוסד יצהיר שהוא מוסד לפי חוק זה.

          (ה)  לענין סעיף זה, "אישור המשטרה" - אישור שניתן בתקופת השנה שקדמה לקבלה לעבודה.

**הערכה על ידי ועדת מומחים**

4.    (א)  שר המשפטים בהתייעצות עם שר העבודה והרווחה ימנה ועדה שתהיה מורכבת משופט בית משפט שלום שישמש כיושב ראש הועדה, ושני מומחים לענין דפוסי התנהגותם של עברייני מין ולענין הטיפול בהם; הודעה על מינוי הועדה והרכבה תפורסם ברשומות.

          (ב)  הועדה מוסמכת, לפי בקשת בגיר שחל לגביו איסור עיסוק לפי חוק זה (להלן - המבקש), להעריך בתוך תקופת האיסור, את הצורך בהמשך תחולת האיסור ולתת לו פטור מן האיסור, לתקופת האיסור, כולה או חלקה.

**(תיקון מס' 2) תשס"ה-2005 (תיקון מס' 3) תשס"ו-2006 (תיקון מס' 7) תשע"א-2011 (תיקון מס' 8) תשע"א-2011**

          (ג)   לא תיתן הועדה פטור מן האיסור כאמור בסעיף קטן (ב), אלא אם כן שוכנעה, לאחר שקיבלה הערכת מסוכנות, שהמבקש אינו מהווה סיכון לקטינים, לאנשים עם מוגבלות שכלית או התפתחותית או לחסרי ישע; בסעיף זה, "הערכת מסוכנות" – כהגדרתה בחוק הגנה על הציבור מפני ביצוע עבירות מין, התשס"ו-2006.

          (ד)  החלטת הועדה תימסר למבקש; פטרה הועדה את המבקש מתקופת האיסור, כולה או חלקה, תודיע גם למי שאחראי במשטרה על מתן אישורים לפי חוק זה.

          (ה)  לפני מתן החלטתה, תיתן הועדה הזדמנות למבקש או למי מטעמו ולנציג היועץ המשפטי לממשלה להשמיע את טענותיהם.

**(תיקון מס' 11) תשע"ט-2019**

          (ו)   הועדה מוסמכת לקבל מהמשטרה כל מידע הנחוץ לצורך החלטתה, לרבות מידע כאמור בסעיפים 2, 11 ו-11א לחוק המרשם הפלילי ותקנת השבים, תשמ"א-1981 (להלן – חוק המרשם).

          (ז)   לא תדון הועדה בבקשה נוספת של מבקש שבקשתו נדחתה, לפני תום שנתיים מיום דחיית הבקשה.

**עונשין**

5.    (א)  העובר על הוראות סעיף 2(א) או 3(א), דינו - קנס כאמור בסעיף 61(א)(3) לחוק העונשין.

          (ב)  העובר על הוראות סעיף 2(ב), דינו - מאסר שנה.

**סייג לאחריות פלילית**

6.    (א)  מעסיק שהעסיק בגיר בלא אישור המשטרה לא יישא באחריות פלילית לפי סעיף 3(א) אם ההעסקה היתה בנסיבות מיוחדות שבהן לא היה סיפק בידו לקבל את האישור, ובלבד שהעסקת הבגיר היתה למשך זמן סביר, באותן נסיבות, שאינו עולה על 30 ימים, והמעסיק פעל בלא דיחוי לקבל אישור המשטרה לפי הסעיף האמור.

          (ב)  מעסיק המקבל שירותים ממעסיק אחר שהוא מוסד לא יישא באחריות פלילית לפי סעיף 3(א) אם וידא שהמוסד קיבל אישור כנדרש לפי אותו סעיף.

**העסקה באמצעות קבלן כוח אדם**

7.    הוראות חוק זה החלות על מעסיק יחולו גם על מעסיק בפועל של בגיר באמצעות קבלן כוח אדם, ועל בגיר המועסק כאמור.

**פיטורין**

8.    הופסקה עבודתו של עובד לפי הוראות סעיף 2 ובשל כך הוא פוטר בידי מעסיקו, יהיה המעסיק, על אף הוראות כל דין, הסכם קיבוצי או חוזה עבודה, פטור ממתן הודעה מוקדמת לפיטורים; העובד יהיה זכאי לפיצויי פיטורין לפי חוק פיצויי פיטורים, תשכ"ג- 1963, זולת אם בית הדין האזורי לעבודה קבע כי הפיטורים היו בנסיבות מיוחדות, שאינן מצדיקות מתן פיצויי פיטורים כולם או חלקם.

**סמכות בית הדין לעבודה**

9.    לבית הדין לעבודה תהא סמכות ייחודית לדון בענין הנוגע להפסקת עבודה או לפיטורין לפי חוק זה.

**מרשם פלילי (תיקון מס' 11) תשע"ט-2019**

10.  (א)  אין בהוראות חוק זה כדי לגרוע מהוראות חוק המרשם לענין מסירת מידע למי שזכאי לקבלו.

          (ב)  על אף הוראות סעיף קטן (א), אין בהוראות חוק המרשם כדי לפגוע בהוראות סעיפים 2, 3 ו-4 לחוק זה.

**מוסדות נוספים (תיקון מס' 2) תשס"ה-2005 (תיקון מס' 7) תשע"א-2011**

11.    שר המשפטים, באישור ועדת החוקה חוק ומשפט של הכנסת, רשאי לקבוע מוסדות נוספים המיועדים למתן שירות לקטינים, לאנשים עם מוגבלות שכלית או התפתחותית או לחסרי ישע שהוראות חוק זה יחולו עליהם.

**ביצוע ותקנות (תיקון מס' 1) תשס"ב-2002**

12.    (א)  השר לביטחון הפנים ממונה על ביצוע חוק זה והוא רשאי, באישור ועדת החוקה חוק ומשפט של הכנסת, להתקין תקנות בכל ענין הנוגע לביצועו, לרבות סדרי הגשת בקשות לקבלת אישור המשטרה ולמעט לענין סעיף 4.

**(תיקון מס' 1)  תשס"ב-2002**

          (ב) שר המשפטים, בהתייעצות עם שר העבודה והרווחה ובאישור ועדת החוקה חוק ומשפט של הכנסת, רשאי להתקין תקנות לביצוע סעיף 4.

**תחולה לעניין סעיף 3 (תיקון מס' 5) תשס"ח-2007**

13.  הוראות סעיף 3 יחולו, לענין נשים, במועד שיקבע השר לביטחון הפנים באישור ועדת החוקה חוק ומשפט של הכנסת, ובלבד שהשר לביטחון הפנים ידווח אחת לשנתיים לועדת החוקה חוק ומשפט בדבר היקף עבריינות המין בקרב נשים בישראל.

**תקופת הביניים – הוראות מיוחדות (תיקון מס' 1)  תשס"ב-2002**

13א.  (א)  בסעיף זה –

"תקופת הביניים" – התקופה שמיום פרסומו של חוק זה ועד יום התחילה;

"בגיר" - כהגדרתו בסעיף 1, למעט אישה;

"מעסיק" - לרבות מעסיק בפועל כמשמעותו בסעיף 7.

          (ב)  בתקופת הביניים לא יקבל מעסיק לעבודה במוסד בגיר, אלא אם כן נתן לו הבגיר ייפוי כוח, שבו הוא מייפה את כוחו של המעסיק או המוסד לבקש אישור מהמשטרה, כי אין מניעה להעסקתו לפי חוק זה.

          (ג)   מעסיק שקיבל בגיר לעבודה בתקופת הביניים והוא עודנו מועסק במוסד ביום התחילה, יפנה למשטרה לפי סעיף 3(ד) בתקופה שמיום התחילה ואילך, לצורך קבלת אישורה כי אין מניעה להעסקת הבגיר לפי חוק זה, ורשאי הבגיר לפנות למשטרה כאמור בעצמו.

**תחילה (תיקון מס' 1)  תשס"ב-2002**

14.  תחילתו של חוק זה ביום כ"ז באדר א' התשס"ג (1 במרס 2003) (בחוק זה – יום התחילה), בכפוף להוראות סעיף 13א.

**תחולה והוראת מעבר (תיקון מס' 2) תשס"ה-2005 (תיקון מס' 4)  תשס"ח-2007 (תיקון מס' 5) תשס"ח-2007**

15.    (א)  הוראות חוק זה יחולו על בגיר שהורשע בעבירת מין שאותה ביצע בהיותו בגיר, אם הורשע בעבירה כאמור, בתוך חמש השנים שקדמו ליום כניסתו לתוקף של חוק זה.

**(תיקון מס' 5) תשס"ח-2007**

          (ב)  (בוטל).

**(תיקון מס' 4)  תשס"ח-2007**

          (ג)   הוראות חוק זה לא יחולו על בגיר המועסק במוסד לעניין המשך העסקתו באותו מוסד, אם הורשע לפני תחילתו של חוק למניעת העסקה של עברייני מין (תיקון מס' 4), התשס"ח-2007 (בסעיף זה – התיקון), ובלבד שביום תחילתו של התיקון, יש בידו אישור המשטרה להעסקתו באותו מוסד.

                         אריאל שרון                           עוזי לנדאו

                               ראש הממשלה                            השר לביטחון הפנים

            משה קצב                           אברהם בורג

              נשיא המדינה                               יושב ראש הכנסת

**נספח ה'2 - תקנות למניעת העסקה של עברייני מין במוסד המכוון למתן שירות לקטינים (אישור המשטרה), התשס"ג - 2003**

תקנות למניעת העסקה של עברייני מין במוסד המכוון למתן שירות לקטינים (אישור המשטרה), תשס"ג-2003[\*](https://www.nevo.co.il/law_html/law01/999_150.htm%22%20%5Cl%20%22_ftn1%22%20%5Co%20%22)

          בתוקף סמכותי לפי סעיף 12(א) לחוק למניעת העסקה של עברייני מין במוסד המכוון למתן שירות לקטינים, התשס"א-2001 (להלן – החוק), ובאישור ועדת החוקה חוק ומשפט של הכנסת, אני מתקין תקנות אלה:

**הגדרות**

1.       בתקנות אלה –

          "אישור המשטרה" – אישור ממשטרת ישראל כי אין מניעה לפי החוק להעסקת בגיר בעבודה במוסד;

          "מבקש" – מעסיק, מוסד או בגיר המגיש בקשה לאישור המשטרה, כי אין מניעה להעסקת הבגיר לפי סעיף 3(ד) לחוק.

**בקשה לאישור המשטרה**

2.       (א)  מבקש יגיש, במישרין או באמצעות יחיד אחר, בתחנת משטרה, בקשה לאישור המשטרה (להלן – הבקשה) –

(1)    אם הוא הבגיר – לפי טופס 1 שבתוספת, חתום בידו, ובצירוף תעודת מוסד לפי טופס 2 שבתוספת, חתומה ביד המעסיק או מנהל המוסד;

(2)    אם הוא המעסיק או המוסד – לפי טופס 3 או 4 שבתוספת, לפי הענין, חתום ביד המעסיק או מנהל המוסד, ובצירוף ייפוי כוח לפי טופס 5 שבתוספת, מטעם הבגיר למעסיק או למוסד לבקש ולקבל לגביו את אישור המשטרה וצילום תעודת זהות של הבגיר; ייפוי הכוח יישמר אצל המעסיק, לאחר הצגתו, לתקופה של שנתיים מיום הגשת הבקשה.

          (ב)  היה המבקש בגיר –

(1)   והגיש את הבקשה בעצמו – תאומת זהותו באמצעות תעודת זהות או תעודה רשמית אחרת המעידה על זהותו והנושאת את תצלומו;

(2)   והגיש את הבקשה יחיד אחר מטעמו – תאומת זהותו של מגיש הבקשה בדרך האמורה בפסקה (1), וכן יציג ייפוי כוח מטעם הבגיר, על פי טופס 1 שבתוספת, וצילום תעודת זהות של הבגיר.

          (ג)   היה המבקש מוסד או מעסיק –

(1)   והגיש המעסיק או מנהל המוסד את הבקשה – תאומת זהותו בדרך האמורה בתקנת משנה (ב)(1);

(2)   והגיש את הבקשה יחיד אחר מטעמו – תאומת זהותו של מגיש הבקשה בדרך האמורה בתקנת משנה (ב)(1), וכן יציג ייפוי כוח מהמעסיק או מהמוסד, על פי טופס 3 או 4 שבתוספת, לפי הענין.

          (ד)  היה המבקש מוסד או מעסיק שמקיים קשר קבוע וסדיר עם משטרת ישראל לענין קבלת אישורים לפי החוק, יהיה רשאי להגיש את הבקשה באמצעות דואר רשום, אם קיבל לכך אישור מאת ראש מדור מידע פלילי במחלקת חקירות ותביעות במשטרת ישראל, ובלבד שרשימת הבגירים ופרטיהם, לפי טופס 3 או 4 שבתוספת, תרוכז על גבי מדיה מגנטית, ושמספר הבגירים שאליהם מתייחסת הבקשה לא יפחת מ-50.

**תשובת המשטרה**

3.       (א)  תשובת המשטרה לבקשה תינתן לא יאוחר מ-21 ימים ממועד הגשתה, באופן שיובא לידיעת מגיש הבקשה בעת הגשתה.

          (ב)  אישור המשטרה יינתן לפי טופס 6 שבתוספת.

          (ג)   הודעה על סירוב המשטרה לתת אישור, תינתן לפי טופס 7 שבתוספת.

**ריכוז נתונים ממוחשב**

4.       המשטרה תנהל, לפי סעיף 3(ג) לחוק, ריכוז נתונים ממוחשב, של פרטים אלה:

(1)  פרטים מזהים של המעסיק;

(2)  פרטי המוסד שנמסרו בעת הגשת הבקשה;

(3)  פרטים מזהים של הבגיר;

(4)  מועד הגשת הבקשה;

(5)  פרטי תחנת המשטרה המטפלת בבקשה;

(6)  מועד ביצוע הבדיקה המשטרתית;

(7)  מועד מתן התשובה, ואם נשלחה בדואר רשום – מועד שליחתה.

**תחילה**

5.       תחילתן של תקנות אלה שישים ימים מיום פרסומן.

**תוספת**

טופס 1

(תקנה 2(א)(1) ו-(ב)(2))

[[בקשת בגיר לקבל אישור משטרה](http://www.nevo.co.il/TFASIM/%D7%98%D7%A4%D7%A1%D7%99%D7%9D%20%D7%9E%D7%A9%D7%A4%D7%98%D7%99%D7%99%D7%9D/%D7%91%D7%98%D7%97%D7%95%D7%9F/%D7%9E%D7%A9%D7%98%D7%A8%D7%94/%D7%94%D7%A2%D7%A1%D7%A7%D7%AA%20%D7%A2%D7%91%D7%A8%D7%99%D7%A0%D7%99%20%D7%9E%D7%99%D7%9F/%D7%91%D7%A7%D7%A9%D7%AA%20%D7%91%D7%92%D7%99%D7%A8%20%D7%9C%D7%A7%D7%91%D7%9C%20%D7%90%D7%99%D7%A9%D7%95%D7%A8%20%D7%9E%D7%A9%D7%98%D7%A8%D7%94%20-%20%D7%98%D7%95%D7%A4%D7%A1%201.DOC)]

טופס 2

(תקנה 2(א)(1))

[[תעודת מוסד](http://www.nevo.co.il/TFASIM/%D7%98%D7%A4%D7%A1%D7%99%D7%9D%20%D7%9E%D7%A9%D7%A4%D7%98%D7%99%D7%99%D7%9D/%D7%91%D7%98%D7%97%D7%95%D7%9F/%D7%9E%D7%A9%D7%98%D7%A8%D7%94/%D7%94%D7%A2%D7%A1%D7%A7%D7%AA%20%D7%A2%D7%91%D7%A8%D7%99%D7%A0%D7%99%20%D7%9E%D7%99%D7%9F/%D7%AA%D7%A2%D7%95%D7%93%D7%AA%20%D7%9E%D7%95%D7%A1%D7%93%20-%20%D7%98%D7%95%D7%A4%D7%A1%202.DOC)]

טופס 3

(תקנה 2(א)(2), (ג)(2) ו-(ד))

[[בקשת מעסיק שאינו משרד ממשלתי או רשות מקומית לקבל אישור משטרה](http://www.nevo.co.il/TFASIM/%D7%98%D7%A4%D7%A1%D7%99%D7%9D%20%D7%9E%D7%A9%D7%A4%D7%98%D7%99%D7%99%D7%9D/%D7%91%D7%98%D7%97%D7%95%D7%9F/%D7%9E%D7%A9%D7%98%D7%A8%D7%94/%D7%94%D7%A2%D7%A1%D7%A7%D7%AA%20%D7%A2%D7%91%D7%A8%D7%99%D7%A0%D7%99%20%D7%9E%D7%99%D7%9F/%D7%91%D7%A7%D7%A9%D7%AA%20%D7%9E%D7%A2%D7%A1%D7%99%D7%A7%20%D7%A9%D7%90%D7%99%D7%A0%D7%95%20%D7%9E%D7%A9%D7%A8%D7%93%20%D7%9E%D7%9E%D7%A9%D7%9C%D7%AA%D7%99%20%D7%90%D7%95%20%D7%A8%D7%A9%D7%95%D7%AA%20%D7%9E%D7%A7%D7%95%D7%9E%D7%99%D7%AA%20%D7%9C%D7%A7%D7%91%D7%9C%20%D7%90%D7%99%D7%A9%D7%95%D7%A8%20%D7%9E%D7%A9%D7%98%D7%A8%D7%94%20-%20%D7%98%D7%95%D7%A4%D7%A1%203.DOC)]

טופס 4

(תקנה 2(א)(2), (ג)(2) ו-(ד))

[[בקשת מעסיק שהוא משרד ממשלתי או רשות מקומית לקבל אישור משטרה](http://www.nevo.co.il/TFASIM/%D7%98%D7%A4%D7%A1%D7%99%D7%9D%20%D7%9E%D7%A9%D7%A4%D7%98%D7%99%D7%99%D7%9D/%D7%91%D7%98%D7%97%D7%95%D7%9F/%D7%9E%D7%A9%D7%98%D7%A8%D7%94/%D7%94%D7%A2%D7%A1%D7%A7%D7%AA%20%D7%A2%D7%91%D7%A8%D7%99%D7%A0%D7%99%20%D7%9E%D7%99%D7%9F/%D7%91%D7%A7%D7%A9%D7%AA%20%D7%9E%D7%A2%D7%A1%D7%99%D7%A7%20%D7%A9%D7%94%D7%95%D7%90%20%D7%9E%D7%A9%D7%A8%D7%93%20%D7%9E%D7%9E%D7%A9%D7%9C%D7%AA%D7%99%20%D7%90%D7%95%20%D7%A8%D7%A9%D7%95%D7%AA%20%D7%9E%D7%A7%D7%95%D7%9E%D7%99%D7%AA%20%D7%9C%D7%A7%D7%91%D7%9C%20%D7%90%D7%99%D7%A9%D7%95%D7%A8%20%D7%9E%D7%A9%D7%98%D7%A8%D7%94%20-%20%D7%98%D7%95%D7%A4%D7%A1%204.DOC)]

טופס 5

(תקנה 2(א)(2))

[[ייפוי כוח למעסיק או למוסד](http://www.nevo.co.il/TFASIM/%D7%98%D7%A4%D7%A1%D7%99%D7%9D%20%D7%9E%D7%A9%D7%A4%D7%98%D7%99%D7%99%D7%9D/%D7%91%D7%98%D7%97%D7%95%D7%9F/%D7%9E%D7%A9%D7%98%D7%A8%D7%94/%D7%94%D7%A2%D7%A1%D7%A7%D7%AA%20%D7%A2%D7%91%D7%A8%D7%99%D7%A0%D7%99%20%D7%9E%D7%99%D7%9F/%D7%99%D7%99%D7%A4%D7%95%D7%99%20%D7%9B%D7%95%D7%97%20%D7%9C%D7%9E%D7%A2%D7%A1%D7%99%D7%A7%20%D7%90%D7%95%20%D7%9C%D7%9E%D7%95%D7%A1%D7%93%20-%20%D7%98%D7%95%D7%A4%D7%A1%205.DOC)]

טופס 6

(תקנה 3(ב))

**אישור המשטרה**

לפי חוק למניעת העסקה של עברייני מין במוסד המכוון למתן
שירות לקטינים, התשס"א-2001 (להלן – החוק)

בענין העסקתו של\* שם פרטי שם משפחה מס' זהות

במוסד\*\* שם המוסד על ידי שם המעסיק

אני מאשר כי על פי הנתונים הקיימים במאגרי המידע המשטרתיים ביום       אין מניעה להעסקתו של הנ"ל לפי החוק.

מס' אישי שם פרטי שם משפחה פרטי היחידה המשטרתית

                   תאריך                                           \_\_\_\_\_\_\_\_\_\_\_\_\_

                                                                                                     חתימה

--------------

\*    התייחסה הבקשה לאישור המשטרה לרשימת בגירים, יפורטו אלה מביניהם שנקבע כי אין מניעה להעסקתם במוסד, ברשימה המצורפת.

\*\*  אם שם המוסד אינו ידוע בעת הגשת הבקשה יצוין שם המעסיק בלבד.

**אישור המשטרה/רשימה מרוכזת**

שם המוסד/המעסיק מען המוסד מיקוד טלפון

      מס'               מס' זהות                    שם פרטי                                שם משפחה                            אישור

                   תאריך                                           \_\_\_\_\_\_\_\_\_\_\_\_\_

                                                                                                     חתימה

טופס 7

(תקנה 3(ג))

**הודעה על סירוב לתת אישור משטרה**

לפי חוק למניעת העסקה של עברייני מין במוסד המכוון למתן
שירות לקטינים, התשס"א-2001 (להלן – החוק)

בענין העסקתו של שם פרטי שם משפחה מס' זהות

במוסד\* שם המוסד על ידי שם המעסיק

לפי הנתונים הקיימים במאגרי המידע המשטרתיים ביום

לא ניתן לאשר את העסקתו של הנ"ל לפי החוק.

מס' אישי שם פרטי שם משפחה פרטי היחידה המשטרתית

                   תאריך                                           \_\_\_\_\_\_\_\_\_\_\_\_\_

                                                                                                     חתימה

-----------------

\*    אם שם המוסד אינו ידוע בעת הגשת הבקשה יצוין שם המעסיק בלבד.

כ"ב בניסן התשס"ג (24 באפריל 2003)                               צחי הנגבי

                                                                                                        השר לביטחון הפנים

**נספח ו' - חוזר מנכ"ל משרד החינוך תשע"ו/8(א) מיום 04.04.2016 (בדבר מכירת מזון ושתייה במכונות אוטומטיות, במזנונים, בקפיטריות ובקיוסקים)**